Phoenix-moorde: Polisie, veiligheidsmaatskappye ook ondersoekDie minister van polisie, Bheki Cele. (Argieffoto: Michele Spatari/AFP) Altesaam 36 verdagtes is reeds in hegtenis geneem in verband met ŉ vlaag moorde wat gepleeg is tydens verlede maand se grootskaalse oproer en plundering in Phoenix, KwaZulu-Natal. Minstens 36 mense is tot dusver dood in die onlangse geweld in die Phoenix-gebied alleen. Van dié oorledenes is 30 doodgeskiet, twee is lewend verbrand, een is gesteek en nog een is deur ŉ voertuig omgery. Die polisie ondersoek altesame 52 sake van poging tot moord, nege van aanranding en 16 gevalle van aanranding met die doel om ernstig te beseer. Bheki Cele, minister van polisie, het Sondag saam met lt.genl. Nhlanhla Mhkwanazi, provinsiale polisiekommissaris, Peggy Nkoyeni, LUR vir gemeenskapsveiligheid, en ander verteenwoordigers Phoenix en ander naburige gemeenskappe besoek om terugvoer oor die polisie se ondersoek te gee. Cele het inwoners die versekering gegee dat die polisie onverpoos werk om reg te laat geskied rakende die “gruwelike misdade en rassistiese voorvalle” wat tot wrede moorde, beserings en beskadiging van eiendom gelei het. “Die span van 31 speurders wat ontplooi is om hierdie gruwelike misdade te ondersoek, het tot dusver 36 verdagtes in hegtenis geneem vir die moord op onskuldige mense in Phoenix. Hierdie span ondersoek ook die rol van die polisie in die geweld en kyk noukeurig na die rol wat sewe private veiligheidsmaatskappye in die omgewing gespeel het.” Daar is onder meer op van die veiligheidsmaatskappye se vuurwapens beslag gelê en dit is vir ballistiese toetse gestuur as deel van die ondersoek. “Die speurders werk nou saam met die vervolgingspan om te verseker dat hulle sake saamstel wat die skuldiges lank sal laat sit,” het Cele gesê. Die ondersoek hou verband met inwoners van Phoenix wat in reaksie op die grootskaalse plundering, padblokkades opgestel en buurte gepatrolleer het. Sommige was gewapen. Die situasie het glo vinnig versleg en die padblokkades het volgens Cele verander in plekke van boendoegeregtigheid waar mense boonop op grond van hul velkleur gekeer is om die buurt binne te gaan. Daar is ook bewerings dat sommige motoriste in Phoenix voorgekeer en beroof en hul voertuie geplunder is. Sommige is glo met bofbalkolwe, bakstene en stokke aangerand, of met bosmesse en ander skerp voorwerpe aangeval. Na bewering is sommige mense doodgeskiet en hul voertuie aan die brand gesteek, het Cele gesê.